**PÁLYÁZATI FELHÍVÁS**

**kezdő tehetséges költők bemutatkozó verseskötetének elkészítésére**

*Budapest Főváros VII. kerület Erzsébetváros Önkormányzata (a továbbiakban: önkormányzat) elkötelezett a pályakezdő művészek, alkotók bemutatkozási lehetőségeinek elősegítésében, támogatásában, ezért* ***pályázatot ír ki kezdő tehetséges költők*** (a továbbiakban: alkotók) ***bemutatkozó verseskötetének elkészítésére.***

**A pályázat menete:**

A benyújtott pályázatok közül - szakmai zsűri ajánlása alapján - 16 alkotó kerül kiválasztásra, akik a szakmai zsűri mentorálásával egy-egy verseskötetet állítanak össze a bemutatkozásra szánt műveikből. Az önkormányzat vállalja a kötetek grafikai kivitelezését és nyomtatását alkotónként 500 példányban, amelyből 400 példányt az alkotó rendelkezésére bocsát. A kiadvány 118 \* 163 mm méretben, 40+4 oldalas terjedelemben készül.

**A pályázat benyújtására jogosult**:

Az a magyarországi vagy külhoni, magyar nyelven alkotó költő, aki még nem rendelkezik sem magán kiadású, sem nem magán kiadású kötettel (folyóiratban történő publikáció elfogadható). Életkori megkötés a pályázók között nincs.

**A pályázat benyújtásának módja, határideje:**

A pályázatokat a [kultura@erzsebetvaros.hu](mailto:kultura@erzsebetvaros.hu) címre kell megküldeni **2024. május 25.** napjáig.

A pályázathoz be kell nyújtani:

* legfeljebb 10 saját verset (műfordítás nem fogadható el),
* rövid bemutatkozó levelet,
* a pályázó nyilatkozatát arról, hogy művei ezidáig nem jelentek meg sem magánkiadású, sem nem magánkiadású kötetben,
* amennyiben a pályázó művei valamely folyóiratban megjelentek, a publikálás(ok) pontos helyének, idejének megjelölését,
* a pályázó elérhetőségeit.

A pályázat keretében hiánypótlásra nincs lehetőség.

**A pályázatok elbírálásának módja, határideje:**

A beérkező pályázatokat szakmai zsűri véleményezi és ajánlást tesz az Önkormányzat Képviselő-testületének Művelődési, Kulturális és Szociális Bizottsága számára.

A szakmai zsűri tagjai: Áfra János, Babiczky Tibor, Borda Réka, Fenyvesi Orsolya, Kemény Zsófia, Kiss Judit Ágnes, Simon Márton, Závada Péter.

A Művelődési, Kulturális és Szociális Bizottság a szakmai zsűri ajánlása alapján 16 alkotót választ ki 2024. június 3. napjáig. A kiválasztott alkotók a szakmai zsűri segítségnyújtásával a műveikből összeállítják a saját verseskötetük tartalmát.

A verses kötetek grafikai és nyomdai kivitelezése várhatóan 2024. szeptemberében történik meg. A kiválasztott alkotók ezt követően, várhatóan 2024. októberében vehetik át az elkészült kiadványokat.

A pályázattal kapcsolatos kérdéseket [kultura@erzsebetvaros.hu](mailto:kultura@erzsebetvaros.hu) e-mail címen várjuk.

Budapest, 2024. április 25.

Budapest Főváros VII. kerület

Erzsébetváros Önkormányzata